Over 170 personer syke etter julebord i Ringerike
Mandag rykket Mattilsynet ut til Klækken hotell på Ringerike etter at både kommunelegen, hotellet og Mattilsynet selv fikk meldinger fra hotellgjester.Gjestene meldte fra at de var blitt syke etter å ha vært gjester og spist av julebordet ved Klækken hotell. - Når vi får slike meldinger, så gjelder det for oss å handle raskt. Derfor kontaktet vi fort virksomheten og ba om lister om hvem som hadde kontaktet dem og varslet fra om sykdom, sier distrikssjef Astri Ham ved Mattilsynet i Buskerud til VG. Hun sier Mattilsynet raskt rykket ut til hotellet mandag. - Der gjennomgikk vi hotellets interne rutiner og tok en kikk på kjøkkenet. Vi kunne ikke med det blotte øye finne noe galt. Likevel påla vi hotellet å stenge kjøkkenet, vaske og desinfisere det, sier Ham.Tall VG har fått fra Mattilsynet viser at over 170 personer så langt har meldt om sykdom. - Det er et veldig høyt tall. Derfor tar vi saken på stort alvor, sier distriktssjefen. Kommuneoverlege Kristin Møller i Ringerike kommune sier til VG at gjestene har fått flere type symptomer. - Det jeg har fått beskjed om er at gjestene har fått magetarminfeksjoner, diaré, magesmerter, oppkast og feber. Symptomene har kommet rundt 12 timer etter at man har spist og har vart i to eller flere dager, sier Møller.Flere av gjestene har symptomer som beskrives som alvorlige. - Vi har minst en gjest som nå er innlagt på sykehus som følge av dehydrering, sier Møller. Som følge av det voldsomme antallet mennesker som skal være syke, er også Folkehelseinstituttet koblet inn i saken. - Vi rapporterer nå løpende til Folkehelseinstituttet om situasjonen, sier kommuneoverlegen. Ingen vet foreløpig hva årsaken til sykdomseksplosjonen er. - I en hektisk julebordsesong så er det mange matvarer og mye aktivitet. Når det kommer inn så mange tilfeller, så kan vi ikke unnlate å mistenke at det er matrelatert. Samtidig kan vi ikke fastslå det med sikkerhet nå, sier Astri Ham i Mattilsynet.Hotelleier Finn-Ove Carlsen sier heller ikke de har noen anelse om hva som kan være årsaken til sykdomsutbruddet. - På torsdag forrige uke fikk vi en mistanke om at de seks som da var syke var blitt det som følge av tartaren på julebordet. Vi fjernet da den, men sykdomstilfellene fortsatte å komme inn, sier Carlsen. - Vi er fryktelig lei oss for at folk har hatt ubehagelige opplevelser. Jeg skulle gjerne visst hva som er årsaken og fått fakta på bordet, sier han. Hotellet lover nå oppreisning til alle som ble syke. - Det er helt klart at de som ikke har hatt en god opplevelse hos oss selvsagt skal slippe å betale for det. Vi sender derfor ikke ut regninger til de som har blitt syke, sier Carlsen.
Hverken Mattilsynet eller Klækken hotell vet årsaken til at 170 personer har meldt seg syke etter julebordet før helgen.